

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 023-05/21-01/13

URBROJ: 2186/012-02/05-21-3

Ivanec, 9. prosinca 2021.

**Z A P I S N I K**

**od 9. prosinca 2021. godine**

sastavljen na 8. sjednici Gradskog vijeća Grada Ivanca održanoj u prostorijama kino dvorane Ivanec, Ulica Vladimira Nazora 1, Ivanec.

Započeto u 18,00 sati.

Zapisnik vodi: Snježana Canjuga.

Nazočni: Babić Antun, Car Matišić Martina, Cikač Ljudvek, Đuras Zdenko, Geci Smoljo Kristina, Gotal Elvis, Grđan Josip, Kozina Stjepan, Patekar Dalibor, Rohtek Miroslav, Sedlar Ivan, Slunjski Mihael, Spasojević Goran.

Izostanak su opravdali: Mudri Božica i Sedlar Nikola.

Osim vijećnika nazočni su bili: Milorad Batinić – gradonačelnik, Marko Friščić – zamjenik gradonačelnika, Stanko Rožman, Maja Darabuš, Ljiljana Risek, Jelena Cuković – Upravni odjeli Grada Ivanca, Lana Labaš – Poslovna zona Ivanec d.o.o., Iva Benko – Sjeverni FM.

Sjednicu vodi Dalibor Patekar – predsjednik Gradskog vijeća, pozdravlja sve nazočne, konstatira da je od ukupno 15 izabranih vijećnika nazočno 13 vijećnika te će se donositi pravovaljane odluke.

Prije samog početka sjednice predsjednik upoznaje vijećnike sa slijedećim: Ujedno sam Vas dužan upoznati, sukladno Poslovniku, da je Međustranačko vijeće Gradskog vijeća održalo sjednicu dana 26. listopada 2021. godine, na kojoj su raspravljene točke dnevnog reda današnje sjednice kao i prijedlog dopune dnevnog reda.

Na stolu se nalaze i prijavnice za raspravu koje vijećnici mogu predati do početka rasprave. Molim vijećnike da svoje prijave i raspravu usklade s Poslovnikom tj. jedna rasprava po jednoj točki dnevnog reda u svojstvu vijećnika (5 minuta) ili predsjednika Kluba vijećnika (10 minuta).

Predlažem da predsjednici Klubova vijećnika koji će sudjelovati u raspravi izađu za govornicu, a gradonačelnika molim da svoje odgovore daje s govornice, s obzirom da se nalazimo u prostoru kino dvorane.

Za sjednicu predlažem dnevni red primljen uz poziv na 8. sjednicu Gradskog vijeća, te predlagatelj predlaže dopunu dnevnog reda s još jednom točkom broj 8:

**8. Zaključak o utvrđivanju stava o osnovanom pravu građenja u svrhu sanacije odlagališta Jerovec,**

koji je sa materijalima dostavljen vijećnicima putem aplikacije e-sjednice i putem maila.

S obzirom da predlagatelj i nazočni nemaju dodatnih prijedloga za izmjenom i dopunom, predsjednik daje dnevni red sa predloženom dopunom na glasovanje.

Svih 13 nazočnih vijećnika glasovalo je „za“ predloženi dnevni red, te predsjednik konstatira da je jednoglasno usvojen sljedeći

**D N E V N I R E D**

**Aktualni sat**

1. **Zapisnik sa 7. sjednice Gradskog vijeća Grada Ivanca održane 27. listopada 2021. godine**
2. **Financijsko izvješće trgovačkog društva Čistoća d.o.o. za razdoblje 01.01. – 31.12.2020. godine**
3. **Izvješće Državnog ureda za reviziju, Područnog ureda Varaždin o obavljenoj reviziji, Upravljanje komunalnom infrastrukturom u jedinicama lokalne samouprave na području Varaždinske županije**
4. **Izvješće o ostvarivanju prava iz Programa mjera za poticanje rješavanja stambenog pitanja na području Grada Ivanca za 2020. godinu**
5. **Odluka o utvrđivanju mjerila za sufinanciranje predškolskog odgoja djece u dječjim vrtićima i sufinanciranju usluge čuvanja, brige i skrbi o djeci predškolske dobi koju pružaju obrti za obavljanje djelatnosti dadilja za 2022. godinu**
6. **Plan djelovanja grada Ivanca u području prirodnih nepogoda za 2022. godinu**
7. **Izvješće o korištenju sredstava proračunske zalihe za mjesec siječanj – listopad 2021. godine**
8. **Zaključak o utvrđivanju stava o osnovanom pravu građenja u svrhu sanacije odlagališta Jerovec**

**Aktualni sat**

**Pitanja i prijedlozi vijećnika te odgovori gradonačelnika:**

1. **Mihael Slunjski:** Da li Grad Ivanec ima namjeru tokom sljedeće godine krenuti u izgradnju autobusnih stajališta u naseljima Jerovec, Horvatsko i Škriljevec?

**Milorad Batinić:** Da, zadnjih dana je intevizirana komunikacija i s policijom i sa ŽUC-om od strane Grada za neke lokacije u naselju Jerovcu Gornjem. Vjerujem da smo na dobrom tragu i da ćemo uspjeti dogovoriti s vlasnikom, načelno je dobivena suglasnost od vlasnika nekretnine na kojoj bi se gradilo, a nakon toga slijedi projektiranje. Što se tiče druge lokacije u Jerovcu Donjem, tu je napravljena projektna dokumentacija i predvidjeli smo određena sredstva za otkup zemljišta i mogućnost gradnje ukoliko uspijemo. Mjesni odbor Horvatsko također dobili smo namjeru, iskaz interesa od privatnih vlasnika da su spremni prodati zemljište za gradnju autobusnog stajališta u Horvatskom nakon dugih niza godina kad nismo uspijevali. U Škriljevcu je situacija malo kompliciranija jer na nerazvrstanoj cesti na kojoj je mjesni odbor predlagalo gradnju stajališta, uglavnom radi se ne o redovnim linijama nego radi školske djece gdje ih autobus skuplja, tu nemamo tehničkih mogućnosti s obzirom na uski koridor same ceste. Tu postoji mogućnost postavljanja nadstrešnice upravo iz razloga da djeca koja čekaju autobus ne čekaju na kiši. Da, i u tom smjeru se također razmišlja.

1. **Mihael Slunjski:** Namjerava li Grad Ivanec tokom sljedeće godine značajnije povećati sredstva za rad Turističke zajednice Grada Ivanca, te na taj način podići kvalitetu usluge i promocije, koja po mojem mišljenju nije u ovom trenutku u potpunosti na zadovoljavajućoj razini? Jednako tako povećanjem sredstava nastavili bi ozbiljnije ulaganje u gospodarsku granu koja je danas gledano kroz turizam najbrža rastuća unutareuropskih trendova, a to je kontinentalni turizam.

**Milorad Batinić:** Da, povećat će se sredstva za rad Turističke zajednice, intenzivnije smo krenuli u drugoj polovici ove godine i s pojačanim brendiranjem, promocijom Grada Ivanca. U cilju što kvalitetnijeg razvoja turizma i brendiranja, održano je niz aktivnosti i od strane Grada i od Poslovne zone i na gospodarskim sajmovima na kojima smo bili promovirani su neki projekti. Jednako tako, održane su određene radionice i za potencijalne i za postojeće privatne iznajmljivače, edukacije u smislu marketinga iznajmljivača, a nastavit će se i dalje. Konstatacija u vašem pitanju da rad Turističke zajednice nije na zadovoljavajućoj razini, moramo vrlo jasno tu razgraničiti i pojmiti što je nadležnost Turističke zajednice u smislu privlačenja gostiju, turista, a što je uloga agencija. To su dvije različite stvari. Činjenica je da je i mimo ovoga što nije nadležnost turističke zajednice da dočekuje goste koji se najave jer turistička agencija ne funkcionira možda na onaj način i predsjednik Turističke zajednice je nekoliko turističkih aktivnosti i primio, proveo i imao je ulogu i turističkog vodiča i ulogu prihvatitelja, što je inače uloga agencija. Neki dan, jučer, prekjučer jedan autobus gostiju iz Zagreba prihvatio, proveo kroz Ivanec i to su ti benefiti koje i u budućnosti očekujemo. Moramo si tu i sami sebi pojasniti, iako je pitanje u dobroj vjeri, tako sam ga shvatio. Neke stvari turistička zajednica ne bi smjela raditi jer je rubno što se zakona tiče. Povećat ćemo, ali će se i jednako tako i povećati aktivnosti za kvalitetniji razvoj turizma, planinarskog turizma moramo imati onu drugu stranu, a to su oni koji će se baviti turizmom, a tu malo šteka.

1. **Mihael Slunjski:** Namjerava li Grad Ivanec krenuti u izgradnju centra za starije sa uslugom dnevnog boravka?

**Milorad Batinić:** Naime, prije negdje dvije godine došao je zahtjev od strane tada aktualnog župana u cilju gradnje jednog takvog centra za starije osobe, više u smislu dnevnog boravka. Tu svu inicijativu je provodila javna ustanova za regionalni razvoj Varaždinske županije. Predlagatelj gradnje toga objekta je bila Udruga za unapređenje kvalitete života Varaždinske županije Vita Plus. Podnijeli su Gradu Ivancu zahtjev da li se Grad želi uključiti, na koji način. Sugerirali su da darujemo zemljište koje je u vlasništvu Grada, koje bi odgovaralo gradnji toga centra. Mi nismo imali raspoloživo zemljište, ali kupili smo privatno zemljište i dali im pravo građenja. Na žalost, mislim da projekt nije prošao, ne znam iz kojih razloga, nemamo povratnu informaciju, ali svakako ovo Vaše pitanje će na neki način biti i okidač da postavimo pitanje nadležnima u Županiji. Županija je sada i preuzela skrb o domu za starije osobe u Varaždinu, vjerujem da će se taj projekt nastaviti. Oni imaju pravo građenja, pravovaljano, ukoliko projekt nije prošao, neke informacije jesu radi nedostatka sredstava, vjerujem da će se ponoviti i da će se to ostvariti. Grad je vrlo zainteresiran, bila je opcija da li da poklonimo zemljište, ne, rekli smo ne, dajemo pravo građenja, želimo biti dionik i na taj način osigurati potrebe naših sugrađana starije životne dobi.

1. **Martina Car Matišić:** Obratili su nam su se ugostitelji koji posluju na području našeg grada da i na ovakav način ukažu na potrebu ukidanja poreza na potrošnju. Vjerujem da svi znamo o čemu je riječ, ali da podsjetim da je porez na potrošnju namet koji ugostitelji plaćaju na potrošnju i usluživanje alkoholnih i bezalkoholnih pića u svojim objektima. Sadašnja stopa poreza na potrošnju iznosi 3% od osnovice računa na navedene napitke. Ugostitelji su prisiljeni plaćati stopu poreza koja iznosi uz 25% PDV-a i dodatnih 3% poreza na potrošnju, tj ukupno 28% poreza što u današnje pandemijsko vrijeme dovodi u vrlo neizvjesnu budućnost daljnjeg poslovanja opstanka i konkurentnosti naspram drugih grana poduzetništva. Obzirom da je propisani datum 15. prosinca tekuće godine do kojeg datuma jedinice lokalne samouprave mogu najkasnije mijenjati svoje odluke te datum primjene 1. siječanj 2022. godine za sve poreze, izuzev poreza na dohodak, moje pitanje glasi da li Grad Ivanec razmatra ukidanje poreza na potrošnju od 1. siječnja 2022. godine, kao što su to već napravile neke jedinice lokalne samouprave u Varaždinskoj županiji.

**Milorad Batinić:** Porez na potrošnju je 3%. Bilo je nekoliko zahtjeva. Nismo ukinuli taj porez na potrošnju naprosto jer se plaća na alkoholna pića, na vina, na pivo, na bezalkoholna pića, to su visokoenergetski napici. Osobno smatram da to treba još više oporezovati. To je moj osobni stav. Tih 3% neće osjetiti konzumenti, potrošači, toga smo svjesni. Vrlo indikativno ste spomenuli i to mi je drago, 25% PDV-a. Nemojmo pomagati gospodarstvu s 1% ili 2%, pomozimo im tamo gdje možemo uzeti, a to je 25%. Inače, kroz krizne mjere koje je donijelo Gradsko vijeće, izvršili smo povrat poreza na potrošnju koju imaju poduzetnici 2020. godine, to je bilo 80.000 kuna temeljem njihovih zahtjeva, koji imaju pravo, a 2021. godine je 54.000 i do kraja godine vjerujem da će biti isti iznos, identičan godini prije toga.

1. **Martina Car Matišić**: Imali smo prilike čuti da će se i ove godine naši najstarijim sugrađanima povodom kraja godine podijeliti bonovi. Apsolutno podržavamo ovo darivanje, no predlažemo da se u njega uključe i sugrađani koji imaju najniže mirovine te da osim godina i to bude jedan od kriterija. Dakle, kriteriji bi bili godine, kao i do sad, te mlađi umirovljenici s najnižim mirovinama koji u ovim teškim vremenima jedva spajaju kraj s krajem.

**Milorad Batinić**: Provodimo pomoć umirovljenicima, odnosno građanima starije životne dobi kroz poklon bon od 200 kuna. Što je bio smisao toga? Prije covid mjera smisao je bio prvenstveno okupljanje starijih građana životne dobe, prethodnih godina ih je bilo i preko tisuću, na žalost ove godine ih je 940. Očito je covid situacija učinila svoje. Njima je bilo praktički čak i prihvatljivije nego poklon bon, onaj trenutak druženja, zabavnog programa, da li se radilo o muzici, kazališnoj predstavi. To im je bila jedinstvena prilika da se nakon godinu dana sretnu. Naravno, i poklon bon svakako može tome doprinijeti. Njih je 940, ove godine smo dobili smo određeni rabat, naravno raspisali smo javni poziv koji trgovački lanac je dao najbolje ponude, i to je negdje oko 180.000 kuna iz proračuna. Kad bi pogledali statistički imamo oko ili možda čak i nešto više od 4.000 umirovljenika na području Grada Ivanca, a još ih ima nekoliko stotina onih koji nisu umirovljenici. Ako bi išli samo na umirovljenike, to ne bi bilo pravedno. Ako bi išli prema umirovljenicima, onda su to izuzetno značajna sredstva. Pomažemo umirovljenicima, prvenstveno samačkim domaćinstvima, to i sami znate, oslobađanje od komunalne naknade 50%, odvoz otpada. Radimo, iako nisam zadovoljan s tempom, ova covid situacija nam ne dozvoljava brži tempo, radimo jednu novu socijalnu kartu grada Ivanca, koja bi trebala obuhvatiti i ove umirovljenike koji teško žive. U izradi je Zakon o socijalnoj skrbi koji bi možda djelomično mogao prema najavama koliko imam informacije obuhvatiti i tu kategoriju građana. Svjesni smo da postoje i nacionalne mirovine tako bi socijalna slika trebala biti puno bolja i kvalitetnija.

1. **Ljudvek Cikač:** Odustajem od pitanja predsjedniku Gradskog vijeća za sazivanje sjednica. Molim da ubuduće, ako je moguće, kad su tako opširni dnevni redovi da se materijali ipak pošalju malo ranije. Znam da je to jako puno posla, znam koliko to puno ljudi rade, ali velim čisto ono možda neka digresija, da sjednice na kojima se odlučuje o većem broju financijskih sredstava ili zaduženjima da ipak to ne bude sjednica e-malom da malo prodiskutiramo. Čisto digresija.

**Milorad Batinić:** Mogu se složiti djelomično, u skladu je s Poslovnikom 8 dana. Naime, vjerojatno se radilo o elektroničkoj sjednici kada je trebalo donijeti odluku o kreditnom zaduženju. Iako je sjednica koja je prethodila tome, gdje je bio rebalans proračuna i gdje smo na neki način tada već o tome raspravljali i to je potvrđivanje nakon provedenog natječaja i odabir banke. Mogu se složiti da mi koji smo svaki dan u tome i kao predlagatelj da smo daleko više informirani nego vijećnici. Možda kod nekih drugih izmjena Poslovnika, iako postoji i ona hitna procedura. Ove dvije sjednice jedna za drugom upravo su iz razloga da se relaksira dnevni red. Za tjedan dana je sljedeća iz razloga da se upravo može kvalitetnije pripremiti za proračun, akt koji se donosi za narednu godinu i da vijećnici mogu i kvalitetnije proučiti i raspraviti.

1. **Ljudvek Cikač:** Nedavno smo imali čak mogu reči nekakav polusukob, u centru Ivanca su nas sugerirali, neću upotrijebiti grubu riječ, neki ljudi koji su pročitali da su hrvatski branitelji tražili besplatni parking u Ivancu. Molim gradonačelnika, ako je moguće, negdje je to bilo objavljeno, čini mi se u Ivanečkim novinama, ja to nisam zapazio, tko je tražio, koja udruga. Znamo da to mi nismo tražili, možda su to bili pojedinačni slučajevi.

**Milorad Batinić:** Očito je to netko shvatio iz konteksta. Kada su bili upućivani zahtjevi od nekih drugih, ne od branitelja, iako službe su se potrudile, imamo 2006. i 2007. godine u urudžbenom zapisniku neke udruge su tražile oslobađanje od naplate parkiranja. Vrlo dobro znamo tko je oslobođen od naplate parkiranja i kada bi sve te zahtjeve, velim iz konteksta, da sad ne nabrajam tko je sve tražio, praktički bi trebali ukinuti parkiranje u gradu Ivancu, a to nije smisao. Upravo je uvođenje parkiranja i davanje koncesije Ivkomu bilo da se promet u gradu Ivancu, na neki način, pogotovo parkiranje na javnim mjestima, regulira. Bilo je rečeno da određene kategorije u određene dane imaju besplatan parking. Ne bih sad htio posebno apostrofirati o kome se radi, vjerojatno je netko iz konteksta izvukao. Činjenica je i mene kao gradonačelnika puno ljudi pita, sugerira, moj odgovor je u startu ovakav, kako sam rekao.

1. **Ljudvek Cikač:** Da li u Gradu Ivancu imamo u planu zaštitu izvornosti nekog od naših autentičnih proizvoda. Znam da imamo u planu, pretpostavljam, da li se bude s tim krenulo. Da me se krivo ne shvati, nešto tipa varaždinsko zelje. Imamo autentičnih proizvoda u našem kraju jako, jako puno. Bilo bi dobro da pokrenemo tu nekakvu inicijativu da jedan od tih proizvoda bude zaštićeno javno dobro našeg grada. Žene jako puno rade na tome i mislim da bi to bila dobra inicijativa, a poznato je da ima puno udruga koje bi nam u tom dijelu pomogle.

**Milorad Batinić:** Što se tiče turizma, manje-više mislim da sam odgovorio djelomično. Zaštita izvornosti nekih naših proizvoda. O tome je bilo dosta govora. Imamo vrlo interesantnih, pogotovo što se tiče gastro ponude, nekih jela koja bi se dapače, i u tome smo puno razgovarali. Ono što je generalno problem, moramo imamo nekoga tko će to spremati u određenom ugostiteljskom objektu, tu je problem. Nastojat ćemo i kroz brendiranje Ivanca kao planinarskog grada naći ili motivirati, zainteresirati nekoga od ugostitelja da krene s tom recepturom jer još uvijek na našu sreću postoje i bake ili žene koje duže malo pamte, koje se razumiju i koje znaju pravu recepturu da sad ne nabrajam svih onih delicija koje imamo priliku konzumirati, doduše sada u zadnje dvije godine sve rjeđe, na određenim eventima koje organiziraju naše udruge. Svakako da, vjerujem da će biti iduća godina i povoljnija i za neke takve aktivnosti s obzirom na covid situaciju pa ćemo nastojati ugostitelje animirati s time i pomoći na neki način da se tome ide. Meni je vrhunska i to mi je uvijek još kad se sjetim naša kolinska juha. Imamo čak i puno kvalitetnijih, po meni, nego što imaju neke druge sredine.

1. **Zdenko Đuras:** Mjesni odbor Ribiće Breg. Imao sam nekoliko poziva građana s tog područja. Radi se o kanalu uz županijsku cestu koji bi trebalo pročistiti i nije održavan već nekoliko godina. Molimo da se skrene pažnja ŽUC-u da se to odradi. Kanal plavi neka dvorišta prema dobivenim informacijama.

**Milorad Batinić:** Svake godine smo, mislim da je baš i ta dionica, nemamo princip da nabrajamo dionice uz županijske ceste gdje ukazujemo temeljem zahtjeva mjesnih odbora ili naših službi što uoče, šaljemo prema nadležnima ŽUC, Hrvatske vode, HEP, određene potrebe koje smo uočili na način da ukažemo na taj problem, a ujedno i da pomognemo ukoliko njihove ophodarske službe ne uspijevaju uočiti neke nedostatke.

1. **Zdenko Đuras:** Odvoz smeća, tj. dolazak tzv. varaždinskog smeća u Jerovec. Vidimo da u posljednje vrijeme nekakve kontradiktorne informacije dolaze u javnost. Još jednom ponavljam, HDZ Grada Ivanca totalno je uz svoje građane i nismo za bilo kakav dovoz u Jerovec. Zato predlažemo, pošto ima više tih tema, da se napravi, organizira jedna tematska sjednica Gradskog vijeća Grada Ivanca pa da i na taj način apeliramo, da pošaljemo jednu javnu poruku svim akterima koji u tom slučaju mogu utjecati na to. Može se povezati s tom tematskom sjednicom i taj tzv. neki odnos između naše firma Ivkom i firme Varkom Varaždin, jer koliko vidimo sve češće i na toj relaciji dolazi do nekih iskrica pa bilo bi dobro da se to raspravi pa da naši građani dobiju informaciju o tome.

**Milorad Batinić:** Imat ćemo točku dnevnog reda pa ako se slažete bit će više govora o problemu varaždinskog smeća. Što se tiče distribucije vode, informirani ste da je bilo javno savjetovanje o nacrtu Uredbe o uslužnim područjima gdje su na području Varaždinske županije u prijedlogu nacrta bila dva uslužna područja, jedno Varkomovo, jedno Ivkomovo. Grad je dao svoj prijedlog u smjeru zadržavanja postojećeg uslužnog područja Ivkoma plus da se pod uslužno područje Ivkoma uključi Jerovec, Ribić Breg, Horvatsko, a što je bila i težnja mještana mjesnih odbora. Iako smo, na žalost, to je prekinuto, negdje 2015., 2016. godine, bio je dogovor tada s Varkomom i puštana je voda iz Ivančice u sustav Varkoma tako da me samo ova tri mjesna odbora, nego i čitava Lepoglava dobila je vodu iz izvorišta iz Ivančice. Na žalost, naprasno je to prekinuto 2017. godine, nakon lokalnih izbora i imenovanja novog direktora i nakon toga počinje jedna arogancija prema Ivkomu, prema Gradu Ivancu. Isto tako pretenzije i težnje da se dođe do izvorišta na Ivančici, što naravno nismo dopustili u javnoj komunikaciji.

1. **Elvis Gotal:** Potražnja za turizmom temeljenim na prirodi čini 7 % od ukupne svjetske turističke potražnje, a njena godišnja stopa rasta iznosi između 20% - 30% što ponajviše govori o iznimnom turističkom i gospodarskom potencijalu Ivančice. S druge strane pokrenuta je inicijativa za proglašenjem parka prirode u okviru koje bi se radilo na doprinosu očuvanja prirode i okoliša te zaštiti bioraznolikosti, a vršni dio Ivančice je ujedno i dio ekološke mreže Nature 2000. Na koji način grad Ivanec radi na smjernicama upravljanja tim zaštićenim područjem te koja je strategija održivog turizma vezanim uz Ivančicu koji bi uključivao i brigu za okoliš?

**Milorad Batinić:** Drago mi je što pitanje turizma zaokuplja sve vas i interes. Vjerujem da sve ono što ćemo raditi naredne godine da ću imati vašu punu podršku u tomu, a naravno i vaše sugestije i prijedloge. Vršni dio Ivančice je dio ekološke mreže Natura 2000. Park prirode, na žalost, preko medija sam saznato da je bila neka radionica ili nešto slično. Kao predstavnici Grada nismo bili pozvani, vjerojatno su inicijatori ili organizatori toga smatrali da u toj fazi to nije nužno. Uzimam si pravo kao biolog i kao šumar da poznajem Ivančicu vrlo dobro i da znam i određene specifičnosti Ivančice i ono što bi trebalo posebno zaštiti, iako sad jedan dio je kroz naturu već zaštićen. Također gdje Grad aktivno sudjeluje i nedavno je bila radionica koja je bila organizirana od strane Javne ustanove Krapinsko-zagorske županije koja upravlja, radi se o izradi plana upravljanja područjima ekološke mreže Strahinjčice i vršnog dijela Ivančice. Aktivno smo sudjelovati u tome i ponudili smo gostoprimstvo sljedećem jednom takvom susretu koji će biti iduće godine. To je ono što Grad može. Zaštićenim dijelovima upravlja javna ustanova Varaždinske županije. Do sada, moram priznati da smo jedino bili kontaktirani od naše Ivančanke gđe. Jelene Pavleković kad je javna ustanova kandidirala jedan projekt na vršnom području Ivančice. Nemam informacije u kojoj je to fazi, da li se uspjelo dobiti europska sredstva i tu smo se uključili i u dijelu suglasnosti, u svemu što je bilo potrebno. Grad Ivanec, to vam je vjerujem poznato i o tome smo pisali, napravljeno je idejno rješenje uređenja vršnog područja Ivančice, arhitektonski, građevinski, sve s ciljem, prošivajući vrlo visoke ekološke standarde, čak i još više nego što to zahtijeva institut parka prirode, odnosno ograničenja koja nudi, gdje moramo zadovoljiti te kriterije. Smisao je bio upravo ograničenje devastacije, koja je na žalost sada prisutna, na način da se određeni objekti koji su planirani uz odvodnju, uz sanitarnu odvodnju, da se vršno područje zaštiti još više i da se ona ložišta koja postoje sada u šumi, u prirodi, da se ograniče na određeni prostor, da se ograde, da ne bi bilo, što se tiče zaštite od potencijalnog požara i ostalog zagađenja, na žalost što mi kao posjetitelji, ne svi, već oni neodgovorni ostavljaju iza sebe. To je ono što radimo i vrlo aktivno ćemo se uključiti. Rado bi se uključili i što se tiče parka prirode. Dao sam podršku, inicijalnu, da se krene u to. Bio sam također nedugo na jednom skupu, bila je tema što to znači za građane, što to znači za gospodarenje šumama, radi se mahom o šumama u privatnom vlasništvu. Međutim, vrlo teško je raspravljati kad ne znate niti obuhvat, niti znate zone zaštite unutar parka prirode. Vjerujem da kad bude dat prvi nacrt prijedloga da ćemo vas svakako nastojati informirati i vrlo aktivno se uključiti u taj dio.

1. **Elvis Gotal:** Ulica Franje Pusta koja je djelomično obnovljena 2015. godine, a vodi u naselje Vitešinec je vrlo uska i djelomično završena pa je i nemoguće mimoilaženje automobila na većem dijelu ceste. Da li je grad Ivanec uputio kakav upit prema nadležnim institucijama vezanim uz završetak te dionice?

**Milorad Batinić:** Ulica Franje Pusta obnovljena je 2015. godine i to je bilo nakon niza godina kad je Rajterova bila rekonstruirana, tada je bila određena šteta i trebalo je nekoliko godina da se ŽUC udobrovolji i da svoju cestu. Nije problem samo Ulica Franje Pusta nego i veliki broj ulica, a to je nemogućnost proširenja. Uputili smo također ŽUC-u u dijelu poboljšanja oborinske odvodnje, imamo primjedbu na dijelu izviranja vode iz same ceste onog dijela što nije u nadležnosti Grada, to smo upozorili. Tamo je problem, pogotovo u ovom periodu niskih temperatura koliko god da se cesta očisti. Bit će vidljivo iz proračuna i ove godine je isto planirano 500.000 kuna kapitalne donacije ŽUC da mogu i oni sa svojim i s gradskim sredstvima ući u rekonstrukciju loših lokalnih i županijskih cesta. Vjerujem da će biti razumijevanja. To je također najavljeno i županu i ravnatelju ŽUC-a, iako oni već prema iskustvu rade godišnje planove, ali onaj operativni dio programa rade nakon zimske službe kad vide koliko novaca im bude ostalo. Morat ćemo se strpjeti do tada. Prati se, službe evidentiraju, slušamo građane i upućujemo prema nadležnima.

1. **Elvis Gotal:** Ulica Stjepana Vukovića, koja se spaja na ulicu Augusta Cesarca i služi kao izlaz s ivanečkog groblja u slučaju gužvi, koje su tijekom održavanja sprovoda učestale, je u izrazito lošem stanju te kao takva predstavlja opasnost i za pješake i za automobile. Postoji li kakav plan sanacije dotične ceste?

**Milorad Batinić:** Dio ulice Stjepana Vukovića koji je spoj s ulicom Augusta Cesarca izrađena je projektna dokumentacija u kojoj je upravo taj dio Vukovićeve o kojem govorite. Ishođena je lokacijska dozvola, rješavanje imovinskopravnih odnosa je praktički pri kraju. Imamo jednog vlasnika vjerojatno ćemo morati ići na izvlaštenje jer traži nešto što nije praksa i nakon toga građevinska dozvola i iduće godine, vidjeli ste u prijedlogu proračuna, je gradnja.

1. **Kristina Geci Smoljo:** Da li su poznati rezultati natječaja za Mjeru 7.4.1 na koju je Grad Ivanec prijavio dva projekta i to:

Ulaganje u izgradnju i opremanje Rekreacijskog centra Lančić-Knapić te

Ulaganje u rekonstrukciju postojećeg Vatrogasnog doma i izgradnju pomoćne zgrade sa spremištem i pratećim prostorijama za DVD Radovan u naselju Radovan.

**Milorad Batinić**: Ova dva projekta koja su kandidirana, prvenstveno onaj dio za koji je Grad kandidirao to je sportsko rekreacijski centar Lančić Knapić. Objavljena je privremena rang-lista. Na žalost, mi smo od 250 prijava na 220 mjestu. Vrlo malo je izgleda ima da taj projekt prođe. Bilo je maximalno 70 bodova mi smo u kategoriji bodovanja 46. Ni jedan kriterij, niti za Radovan, niti za projekt rekreacijskog centra Lančić-Knapić nije vrijednosni, da se vidi kvaliteta, opravdanost projekta, održivost projekta, nego taksativni, formalni, administrativni bodovi, kao broj stanovnika. Tu nismo ispunili maximum, tu smo kratki za nekih 5 bodova. Indeks razvijenosti, mi smo 6. skupina, nismo mogli doći do maximalno 10, nego do 6. Mjere energetske uštede, naravno nemamo ih, na tom objektu nemoguće su, tu imamo 10 bodova manje. Radna mjesta, tu smo dobili maximalni broj bodova, što je bio cilj da se na tom projektu zaposle dvije osobe i preko toga projekta, jer svjesni smo da imamo jako puno dječjih igrališta, javnih površina koje koriste naši sugrađani, imamo dva nogometna kluba gdje bi praktički bilo potrebno i moguće, oni bi se iz proračuna financirali, ništa više nego i sada izdvajamo iz proračuna, svakako bi se isplatilo. To je bio motiv zašto smo kandidirali ta dva projekta. Projekt financira ti se izgradnja, a nakon toga ti moraš održavati. Te dvije osobe, to je bio na neki način smjer razmišljanja, ne bi koštale proračun ništa više nego što sada košta održavanje svega skupa gdje Grad participira, financira. Identična situacija i s Radovanom, oni su na 87. mjestu, ali to je druga kategorija, tamo je bilo 116 prijava, isto pri dnu, iz istih razloga niti DVD Radovan nije mogao ostvariti veći broj bodova. To je onaj problem, ako se sjećate, na prethodnim sazivima Gradskog vijeća sam govorio upravo o tim mjerama što su one više one više birokratske, administrativne, a ne vrijednosne, niti se uopće ne razmatra kvaliteta projekta, kvaliteta lokacija niti ništa slično, na žalost.

1. **Kristina Geci Smoljo:** Na ulazu u administrativno područje Grada Ivanca nalaze se interpretacijske ploče na kojima piše Ivanec Planinarski grad.

S obzirom da je ova godina u zamahu turističkog brendiranja grada Ivanca kao Planinarskog grada, čak i u ovom blagdanskom razdoblju gdje se promovira Advent u Planinarskom gradu, bilo bi poželjno da u duhu dobrog domaćina ljudima koji posjećuju Ivanec da li u gospodarskoj, turističkoj ili kojoj drugoj dobroj namjeri izrazimo dobrodošlicu u vidu dopune tj. natpisa na tim pločama riječima DOBRODOŠLI, WELCOME, WILLKOMMEN

**Milorad Batinić:** Idejnim rješenjem su table Ivanec planinarski grad kao takve na njima nije predviđeno pisanje DOBRODOŠLI, WELCOME, WILLKOMMEN na stranim jezicima, iako su dvojezične table, i na hrvatskom i na engleskom, to se podrazumijeva. Naravno, mi se dičimo i svojom himnom koja upravo govori o ljudima dobre čude. Svakako ćemo razmisliti o tome. Još neko vrijeme ne bih htio dok ne riješimo neke druge stvari, dok ne riješimo točku 8. dnevnog reda dugoročno, ne bih htio da piše dobrodošli da neki koji nisu faktički nisu dobrodošli u Ivanec da shvate da su dobrodošli, shvaćate o čemu govorim. Svakako, razmotrit ćemo prijedlog.

1. **Kristina Geci Smoljo:** S obzirom da na području grada Ivanca nedostaje rekreacijskih sadržaja i površina da li ima planova za uređenjem Ivanečkih jezera u te svrhe, odnosno da li postoji plan održavanja zelenih površina i puteva uz Ivanečka Jezera što bi za početak bio veliki pomak s obzirom na trenutno stanje kakvo je na Ivanečkim jezerima. Naime, postoje gradovi u našem bližem okruženju koji su takve lokacije oplemenili sadržajima za kvalitetno provođenje slobodnog vremena u prirodi, a to bi naročito bilo korisno za obitelji s djecom, ali i za sve druge skupine naših sugrađana.

**Milorad Batinić:** Slažem se, da sad ne nabrajam čitavu kronologiju od 2014. godine koja je vođena s Ministarstvom imovine, u tom periodu su bile izmjene zakona o upravljanju državnom imovinom. Ivanečka jezera imali smo i protezalo se kroz dvije, tri godine u proračunu trim staza, imali smo idejno rješenje. Međutim, uspjeli smo riješiti cestu jedino u tom periodu, negdje 2018. godine. Da je ona cesta koja ide uz jezero, desno od jezerskog puta prva desno, ne ona prema Bajsu, to smo uspjeli dobiti kao nerazvrstanu cestu. Tražili smo pravo služnosti na javnom vodnom dobru 2019. godine. Do dana danas nema odgovora. Bit ćemo uporni i dalje. Moja neka zamisao je ne samo trim staza, trim staza bi trebala biti početak. Moja zamisao je, nadam se da ćemo uspjeti svi zajedno u tome, iako nije jednostavno, ne samo da iziskuje financijske, nego i niz birokratskih prepreka treba preči, sama jezera, Hrvatske šume, privatne šume, skroz do Ključica, poznata vam je ta dionica. Ideja je koju vjerujem da će svi prihvatiti, pa i vi, park šuma grada Ivanca. Mi smo određene kontakte i prema struci, prema šumarskom institutu, prema šumarskoj struci koja je na neki način i ovlaštena, licencirana za takve stvari da se krene u taj dio. Naravno tu će trebati rješavati imovinsko pravne odnose s Hrvatskim šamana. Jedan dio je župna šuma, koja čak nije ni uvjet možda da uđe u taj dio, ali jedan dio 50% površine su vlasnici privatni šumo vlasnici. Park šuma kao i park prirode, iako park šuma ne toliko intenzivno ograničava korištenje šuma i gospodarenje šuma. Morat ćemo biti spremni ukoliko prijedlog bude saživio, dodatni napor u tom dijelu. To je ideja, to je razmišljanje. Činjenica je da je komunikacija prema resornom Ministarstvu u ovo doba korone sve je malo zastalo i usporilo. Bili su i izbori i vjerujem da će da iduća godina biti puno produktivnija. To je moja ideja, to je moja želja i vjerujem uz vašu podršku da ćemo u tome uspjeti.

Više nije bilo prijedloga ni pitanja vijećnika pa predsjednik zaključuje aktualni sat i prelazi na točke dnevnog reda.

**TOČKA 1.**

**Zapisnik sa 7. sjednice Gradskog vijeća Grada Ivanca održane 27. listopada 2021. godine**

Na upit predsjednika da li ima primjedaba na Zapisnik, istih nije bilo pa se prelazi na glasovanje.

Nakon provedenog glasanja predsjednik Vijeća konstatira da je Zapisnik sa 7. sjednice Gradskog vijeća Grada Ivanca održane 27. listopada 2021. godine, bez primjedaba, jednoglasno s 13 glasova „za“ usvojen.

**TOČKA 2.**

**Financijsko izvješće trgovačkog društva Čistoća d.o.o. za razdoblje 01.01. – 31.12.2020. godine**

S obzirom da se pozivu na sjednicu ponovno nije odazvao predstavnik trgovačkog društva Čistoća d.o.o., čije Financijsko izvješće je na dnevnom redu ove sjednice, predsjednik predlaže da se točka 5. Financijsko izvješće trgovačkog društva Čistoća d.o.o. za razdoblje 01.01. – 31.12.2020. godine skine s dnevnog reda te prijedlog daje na glasovanje.

Nakon provedenog glasanja predsjednik Vijeća konstatira da je jednoglasno, s 13 glasova „za“, utvrđeno da se točka 5. Financijsko izvješće trgovačkog društva Čistoća d.o.o. za razdoblje 01.01. – 31.12.2020. godine skine s dnevnog reda i uvrsti na sljedeću sjednicu Gradskog vijeća.

**TOČKA 3.**

**Izvješće Državnog ureda za reviziju, Područnog ureda Varaždin o obavljenoj reviziji, Upravljanje komunalnom infrastrukturom u jedinicama lokalne samouprave na području Varaždinske županije**

Uvodno obrazloženje podnio je gradonačelnik Milorad Batinić: Jedan opširan dokument, nije prvi put na Gradskom vijeću da imamo izvješće Državne revizije. Vrlo interesantan, znakovit, što se vidi također iz zaključka rađena je, Državni ured za reviziju, reviziju upravljanja komunalnom infrastrukturom koju je ocijenio na području Grada Ivanca da je upravljanje komunalnom infrastrukturom učinkovito. Naravno, imamo prostora za poboljšanje, prihvatili smo i naloge i preporuke koje slijedimo i koje ćemo nastojati ispoštovati. Međutim, sve to uvijek postoji ono ali. To znači procesi koje treba odraditi prije svega ne može Grad odraditi sam, morate angažirati ovlaštene geodete, koji koštaju, morate biti u suradnji sređivanja zemljišnih knjiga, opet ne radi Grad, upisi katastar i to sve iziskuje vrlo značajna sredstva. Mi naše ceste, prvenstveno tu je najviše posla oko sređivanja, sve nerazvrstane ceste su evidentirane, postoji katastar cesta, one su obrojčane, kategorizirane i to temeljem Zakona o cestama. Za one koje nemaju svoju česticu katastarsku da bi mogli uknjižiti i srediti do kraja, na godišnjoj razini trebali bi po nekoj procjeni, sad se izdvaja negdje oko 100.000 kuna u prosjeku godišnje za te troškove i to je neka dinamika koju mogu i geometri i zemljišno knjižni odjeli, a jednako tako i gradske službe koje mogu nesmetano, pored svega onog ostalog posla koje imaju gradske službe izvršavati. Da bi ubrzali, naravno to nam je interes, te sve procedure trebali bi minimalno jednog zaposlenika imati, stručnu osobu, visokoobrazovanu, koja bi vodila taj posao u samom Gradu Ivancu, nekih 5-6 godina bilo bi intenzivnog posla, to je ambiciozna procjena samo za taj dio posla. S time, da svaka nova gradnja iziskuje poslove i dalje. Da li bi tu dinamiku mogao slijediti privatni geometri i zemljišno knjižni odjel, ne znam. Razgovaramo upravo sa svim tim dionicima kako da to ubrzamo, kako da pojeftinimo te procedure, jer naravno to košta. Upravljanje je zadovoljavajuće. Sve te aktivnosti unutar samih upravnih službi Grada, procesi se protežu kroz tri Upravna odjela, izuzetno složeno i zahtjevno. Bilo je unatrag nekoliko godina nekih najava da bi se krenulo s donošenjem zakona o legalizaciji komunalne i ostale infrastrukture, to je vjerojatno bila zamisao temeljem modela legalizacije bespravno izgrađenih objekata, međutim tu se stalo. To bi u svakom slučaju ubrzalo i na neki način vjerujem i pojeftinilo sve te procedure. Vjerujem da Vlada vodi računa o tome, naravno mi ćemo i u narednoj godini imamo također planirana određena sredstva i s obzirom na kapacitete i ljudske resurse koje imamo nastavit i dalje dobro upravljati s komunalnom infrastrukturom.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 13 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće Državnog ureda za reviziju, Područnog ureda Varaždin o obavljenoj reviziji, Upravljanje komunalnom infrastrukturom u jedinicama lokalne samouprave na području Varaždinske županije.

**TOČKA 4.**

**Izvješće o ostvarivanju prava iz Programa mjera za poticanje rješavanja stambenog pitanja na području Grada Ivanca za 2020. godinu**

Uvodno obrazloženje podnio je gradonačelnik Milorad Batinić: Kad je Program donašan, tada je također bilo rečeno da će biti izvješće, informacije prema Gradskom vijeću. Ono što mogu kazati da mislim da možemo svi zajedno koji smo digli ruke za taj program, koji smo ga predložili, biti zadovoljni. Radi se o oslobađanju plaćanja komunalnog doprinosa prilikom gradnje, rekonstrukcije ili dogradnje objekta, oslobađanje od plaćanja komunalne naknade prvih 5 godina od početka stanovanja i sufinanciranje rate kredita za vrijeme trajanja subvencije. Neki mogu kazati nije puno, međutim kad se sve sabere pogotovo u tom startu, inicijalnom početku, prvenstveno mislim na mlade obitelji, mislim da nije zanemariv, da je vrlo značajan doprinos. U protekloj godini ukupno je bilo 34 korisnika, prvu mjeru oslobađanje od komunalnog doprinosa koristilo je 7 korisnika, drugu mjeru komunalnu naknadu 27 korisnika, a treću mjeru sufinanciranje rate kredita koristilo je 26 korisnika, jedna osoba, jedan zahtjev može koristiti sve tri mjere. U 2021. godini, zaključno s 11 mjesecom imamo također 34 korisnika, što se vidi da je program naišao na odaziv. Nadam se da će toga biti sve više. Jednako tako, to je ukupno 68 mladih obitelji, što je svakako značajno. Također veseli i doseljavanje mladih obitelji iz susjednih gradova i općina, a jednako tako vesele i najave privatnih investitora za gradnjom stanova, iako je cjenovni poremećaj na tržištu u građevinskom sektoru odradio svoje, međutim, evo svjedočimo i postavljanju dizalice u Mazelovoj ulici na bivšoj lokaciji zgrade koja je srušena, tako da vjerujem da će se gradnja intenzivirati u narednom periodu. Naravno, veselimo se svi zajedno jer bit će i komunalni doprinos nešto veći.

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Mihael Slunjski.

Mihael Slunjski: Stambeno pitanje je jedno od najvažnijih životnih pitanja, a iako spada u demografsku kategoriju upravo je poticana stanogradnja jedan od oslonaca moderne organizacije. Ipak, danas je najvažnije pomagati ulaganja u fond javnih stanova zato što subvencioniranje stambenih kredita putem stotine milijuna kuna novca završi kao profit banaka, dok cijene nekretnina i najma rastu. Upravo zato je stav SDP da se proširi ova mjera na način da se krene u izgradnju POS stanova za mlade obitelji. To je jedan dio zdrave i proaktivne demografske politike, a najveća prednost takvih javnih stanova je da oni zapravo ostaju u trajnom vlasništvu Grada Ivanca tako da se mogu iskoristiti, točnije dostupni su širem krugu građana i mogu se iskoristiti uz mlade obitelji kojima je najviše potrebno, jednako tako i za građane lošijeg socijalnog ekonomsko statusa, pa i za građane koji su završili određeno deficitarno zanimanje koje je prijeko potrebno za Grad Ivanec, točnije svima kojima je potrebna pomoć. Jedan od najboljih takvih primjera su i naši liječnici. Naime, Grad Ivanec se suočava, kao i velik dio Županije, sa problemom da većina naši liječnika stari i pred mirovinom su, dok mladi liječnici nakon specijalizacije odlaze izvan Hrvatske ili često ostaju u velikim gradovima gdje imaju veća primanja. Upravo takvo rješavanje stambenog pitanja liječnika dohotkom točnije dodatkom na plaću ili ukidanjem određenog dijela odnosno oslobađanjem od određenog dijela plaćanja najma ordinacije uvelike možemo pomoći riješiti ovaj problem. Stambeno pitanje je zapravo najvažnije pitanje i zato upućujem molbu Gradu i gradonačelniku da razmotre ovaj stav da se možda u budućnosti krene i u izgradnju POS stanova.

Milorad Batinić: Mi smo u dva navrata kretali u gradnju POS stanova i kad smo manje-više definirali i lokacije i što bi to trebalo biti, tada praktički nismo imali, zainteresiranih je bilo, ali oni koji su ispunjavali uvjete za POS stanove nije bilo niti za 35-45% onih stanova koji bi se gradili. U današnje vrijeme POS stanovi nisu ništa jeftiniji od privatnih stanova koji se kupuju. Činjenica je da je cijena nekretnina i u Ivancu porasla, što je svakako dobro, više nego dobro, znači da je lijepo živjeti u Ivancu. Pored najave investitora ne samo za jednom stambenom zgradom ili za nekoliko desetaka stanova mi nemamo niti lokacije i nisam siguran da bi pojedinci koji bi bili zainteresirani za POS stanove ispunjavali kriterije i uvjete. To je jedna statistika. Možda griješim, ali koja je praktički identična koja je i bila. Cijena POS stanova u Ivancu i u Varaždinu je ista. Pa nećete onda kupovati POS stan u Ivancu, nego ćete ići u Varaždin. Napomenuli ste javni stanovi. Neke države to imaju, visokorazvijene države, zapadne, za određene vrste, prvenstveno javnih službi kao zdravstvo, školstvo ili onih službi koje su potrebne državi i gradu. Što se tiče rješavanja problema stanova za liječnike, vjerujem da će mnogi naći svoje rješenje upravo kada krene, nadam se neće biti nekih novih kriza, intenzivnije gradnja stanova u Ivancu od strane privatnih investitora koji su to najavili. Grad trenutno ono za što ima potrebe to je ukoliko ima za svoje zaposlenike, to je princip javnih stanova. Zdravstveni sustav je u nadležnosti Županije, a vidim da i država želi preuzeti kompletan nadzor nad zdravstvenim sustavom. Vjerujem da će se dogledno vrijeme ukoliko to bude, oni sami pobrinuti za onaj kadar koji trebaju. U današnje vrijeme kada imate blizinu Ivanca i Varaždina, ako sad maknemo ovaj dio gradnje aglomeracije koja je usporavala promet, nije problem. Danas više putovati u Zagreb nije problem. Vjerujem kada konačno zaživi, kada se izgradi brza cesta bit će put još kraći. POS stanovi, idemo najprije prihvatiti, vidjeti što će privatni investitori napraviti, najave jesu i već se krenulo s ishođenjem određenih dokumentacija, u fazi građevinskih dozvola. Ukoliko će tada nedostajati, možemo tada početi razmišljati o POS gradnji. Iako POS gradnja u principu nije jeftinija, a temeljem iskustava, dva puta smo kretali u to i nismo mogli izvršiti, naprosto jer Grad ne može snositi trošak koji inače ne može, da se ne bi ponovilo to jedno negativno iskustvo.

Predsjednik konstatira da više nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 13 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješća o ostvarivanju prava iz Programa mjera za poticanje rješavanja stambenog pitanja na području Grada Ivanca za 2020. godinu.

**TOČKA 5.**

**Odluka o utvrđivanju mjerila za sufinanciranje predškolskog odgoja djece**

**u dječjim vrtićima i sufinanciranju usluge čuvanja, brige i skrbi o djeci predškolske dobi koju pružaju obrti za obavljanje djelatnosti dadilja**

**za 2022. godinu**

Uvodno obrazloženje podnio je Milorad Batinić: Odluka o sufinanciranju roditelja djece koja pohađaju vrtić donijeta je 2010. godine. Predložena je izmjena odluke, odnosno nova odluka na način da se omogući izjednačavanje sufinanciranja roditelja da li dijete pohađa privatni vrtić ili da li dijete pohađa javni vrtić, što smatramo da je ispravljanje jedne nepravde koja je prije bila jer su roditelji čija su djeca pohađala privatni vrtić imali sufinanciranje samo 700 kuna. Sada se otvara mogućnost daleko veća, do maksimalno 995 kuna. Ekonomska cijena gradskog vrtića je 1.752 kune, cijena privatnih vrtića i upravo taj kriterij je rađen temeljem izračuna, znači gradski vrtić osim psihologa, osim još nekih drugih službi koje mora imati temeljem zakona, ne da privatni vrtići ne trebaju. Međutim, gradski vrtić ima preko 250 djece, privatni vrtići gdje pohađaju naša djece koja Grad sufinancira su negdje od 70-100 djece. Temeljem zakona ne trebaju tolike dodatne službe imati kao naš vrtić, tako da je paritet naše ekonomske cijene i ekonomske cijene koja je ovdje ukalkulirana za privatni vrtić je 1500 kuna. Sada, kada usporedimo cijene, početna startna cijena za sufinanciranje prvo dijete 505 kuna i dalje je kroz razrede razrađeno koliko je maksimalno. Naravno, tu sad pobuđuje pažnju i ova najviša cijena od 820 kuna. Međutim, kad pogledate koji kriterij je po članu domaćinstva prihoda, to su stvarno prihodi unutar domaćinstva koji mogu participirati s tim iznosom. Prije su bile tri kategorije, ovom novom odlukom upravo bi trebalo smanjiti najvećem dijelu roditelja sufinanciranje pohađanja djeteta u vrtiću. Naravno, oni koji su imućniji moći će više izdvojiti. Radi se o jednom prevedenom, socijalno osjetljivom kriteriju i da neće biti nikoga tko bi bio protiv toga.

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Mihael Slunjski.

Mihael Slunjski: Mi u SDP-u vodili smo se da je osnovno pravo svakog djeteta pravo na predškolski odgoj s ciljem socijaliziranja, razvoja socijalnih vještina, učenja osnovnih znanja i osiguravanje bezbrižnog djetinjstva. Upravo zato poduprijet ćemo ovu odluku zato što ide u smjeru povećanja cenzura za ona kućanstva s najmanjim prihodima samim time imamo i smanjenu cijenu te mogu bezbrižno slati djecu u vrtić za vrijeme ove brzorastuće inflacije i ne bi se trebali brinuti kako platiti vrtić. Međutim, jednako tako svjesni smo da cijene za one s najvećim prihodima minimalno se povećavaju, idu u zrak. Međutim, za vrijeme kada cijene svih usluga u Hrvatskoj rapidno rastu, kada se kreće u izgradnju vrtića u Radovanu i dogradnju novog u Ivancu, mislimo da to nije prevelik udar za građane, s obzirom na prihode tih kućanstva, a nadamo se da ćemo u budućnosti moći raspravljati i o ukupnom smanjenju same cijene vrtića.

Predsjednik konstatira da više nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 13 nazočnih vijećnika glasalo „za“, te je jednoglasno donijeta

**Odluka**

**o utvrđivanju mjerila za sufinanciranje predškolskog odgoja djece u dječjim vrtićima i sufinanciranju usluge čuvanja, brige i skrbi o djeci predškolske dobi koju pružaju obrti za obavljanje djelatnosti dadilja za 2022. godinu**

Članak 1.

Ovom Odlukom utvrđuju se mjerila za sudjelovanje roditelja - korisnika usluga u sufinanciranju programa Dječjeg vrtića "Ivančice" Ivanec, kojemu je osnivač Grad Ivanec, (u daljnjem tekstu: Vrtić), kao i uvjeti za sufinanciranje smještaja djece s područja Grada Ivanca, u dječje vrtiće kojima je osnivač druga pravna ili fizička osoba, kao i uvjeti za sufinanciranje čuvanja, brige i skrbi djeteta kod fizičke osobe registrirane za djelatnost dadilje.

Članak 2.

Ekonomska cijena Dječjeg vrtića Ivančice Ivanec u 2022. godini iznosi 1.752,00 kune za 10-satni cjelodnevni program.

Članak 3.

Sudjelovanje roditelja, neposrednih korisnika usluga Vrtića u ekonomskoj cijenu cjelodnevnog 10- satnog programa utvrđuje se prema njihovim materijalnim mogućnostima, na način da participacija za jedno dijete iznosi:

MJESEČNA UPLATA RODITELJA ZA:

10-satni program

1. Roditelji sa troje i više djece školske dobi na redovitom školovanju; osim roditelja koji prihod ostvaruju radom u inozemstvu:

prvo dijete polaznik plaća mjesečno 505,00 kuna

drugo dijete polaznik plaća 50% manje 252,50 kuna

treće i slijedeće dijete polaznik – besplatno

2. Ako prihod po članu domaćinstva iznosi do 2.328,00 kuna mjesečno

u prethodnom tromjesečju 505,00 kn

3. Ako prihod po članu domaćinstva iznosi od 2.329,00-2.929,00 kuna

mjesečno u prethodnom tromjesečju 560,00 kn

4. Ako prihod po članu domaćinstva iznosi od 2.930,00-3.530,00 kuna

mjesečno u prethodnom tromjesečju 630,00 kn

5. Ako prihod po članu domaćinstva iznosi od 3.531,00-4.131,00 kuna

mjesečno u prethodnom tromjesečju 700,00 kn

6. Ako prihod po članu domaćinstva iznosi od 4.132,00-4.732,00 kuna

mjesečno u prethodnom tromjesečju 760,00 kn

7. Roditelji koji prihod ostvaruju radom u inozemstvu, kao i oni čiji

prihod po članu domaćinstva iznosi od 4.733,00 kuna i više mjesečno u prethodnom tromjesečju 820,00 kn

8. Za polazak djeteta svaki drugi tjedan roditelj plaća mjesečno 400,00 kn

Članak 4.

|  |
| --- |
| Pravo na olakšicu od utvrđene cijene imaju roditelji: |
| * za dijete sa smetnjama u razvoju 30%, |
| * za dijete roditelja invalida domovinskog rata 20%. |

Članak 5.

U prihode porodičnog domaćinstva ubrajaju se:  
- prihodi od plaća,

- prihodi od obrta i poduzetništva,

- osobne i porodične mirovine,

- prihodi od poljoprivredne djelatnosti, ako je to jedini prihod,

- prihodi od naknada koje korisnik ostvaruje umjesto plaće,

- prihodi iz drugih izvora.

Potvrde o ukupnim prihodima članova porodičnog domaćinstva za tromjesečno razdoblje koje prethodi početku primjene nove cijene, dostavljaju se Vrtiću na njegov zahtjev.

Roditelji korisnici koji dijete uključuju u vrtić tijekom godine dostavljaju potvrde o ukupnim prihodima porodičnog domaćinstva, za zadnja tri mjeseca koja prethode uključivanju djeteta u vrtić i potvrdu o prebivalištu.

Obrtnici dostavljaju prihode o visini dohotka za prethodnu godinu.

Nezaposleni roditelji korisnici usluga vrtića, koje se zaposle tijekom godine, dužni su odmah dostaviti podatke o primanjima.

Roditelji koji u toku godine ostanu bez posla dužni su dostaviti vrtiću potvrdu Zavoda za zapošljavanje o nezaposlenosti.

Neposrednim korisnicima koji ne dostave potvrde o ukupnim prihodima u određenom roku, obračunava se najviši iznos participacije.

Kao dokaz o podacima primanja korisnika usluga Vrtića, Uprava Vrtića može tražiti poreznu karticu na godišnjoj razini za sve članove domaćinstva, te temeljem istih podataka izdati posebno rješenje o plaćanju.

Ukoliko korisnik-roditelj odbije predočiti poreznu karticu, isti plaća naknadu u visini 70% ekonomske cijene cjelodnevnog 10-satnog programa.

Članak 6.

Roditelji su oslobođeni plaćanja prehrane ako dijete ne pohađa vrtić zbog bolesti, opravka nakon bolesti i drugih opravdanih razloga u trajanju više od šest uzastopnih radnih dana, sve dok te okolnosti traju i ako je odsutnost djeteta prijavljena na vrijeme, te za vrijeme korištenja godišnjeg odmora roditelja.

Za teško bolesno dijete ako bolest traje duže od 30 dana, uz predočenje ispričnice i ostale liječničke dokumentacije, roditelj se oslobađa plaćanja opskrbnine u ukupnom iznosu uz predočenje ispričnice.

Članak 7.

Cijene opskrbnine iz članka 3. ove Odluke izračunate su za petodnevni radni tjedan.

Članak 8.

Za djecu s prebivalištem na području Grada Ivanca, koji su korisnici redovitog programa u dječjim vrtićima čiji osnivač nije Grad Ivanec može se odobriti sufinanciranje, u visini i sukladno mjerilima iz članka 3. ove Odluke, i to razliku od utvrđene cijene koju plaćaju roditelji do iznosa ekonomske cijene Vrtića, odnosno maksimalno do 995,00 kn mjesečno po djetetu, zaključkom nadležnog upravnog tijela, odnosno potpisivanjem ugovora sa dječjim vrtićem u koje polazi dijete s područja grada Ivanca.

Roditeljima s područja grada Ivanca, koji djecu povjeravaju na čuvanje obrtnicima koji ispunjavaju uvjete za obavljanje djelatnosti dadilje sukladno Zakonu, može se odobriti sufinanciranje čuvanja, brige i skrbi djeteta do obveznog upisa u redovan program predškolskog odgoja i obrazovanja, u visini i sukladno mjerilima iz članka 3. ove Odluke, i to razliku od utvrđene cijene koju plaćaju roditelji do iznosa ekonomske cijene Obrta, odnosno maksimalno do 995,00 kn mjesečno po djetetu.

U svrhu ostvarivanja prava na sufinanciranje smještaja djeteta u vrtiće kojim Grad Ivanec nije osnivač, kao i djelatnosti dadilje uz dokaze o prihodima u prethodnom tromjesečju potrebno je dostaviti dokaze iz članka 5. ove Odluke.

Sufinanciranje iz stavka 1.ovog članka, odobrava nadležni upravni odjel na obrazloženi i dokumentirani, zahtjev roditelja/ staratelja, posebnim zaključkom. Ugovor o sufinanciranju troškova smještaja djeteta potpisuje Gradonačelnik.

Članak 9.

Razliku do pune ekonomske cijene programa Vrtića, plaća roditelj odnosno općina ili grad u kojoj je prebivalište korisnika usluge.

Članak 10.

Sredstva koja roditelji-korisnici usluga Dječjeg vrtića Ivančice Ivanec uplaćuju sukladno članku 3. Odluke, uplaćuju se neposredno na račun Dječjeg vrtića Ivančice Ivanec.

Članak 11.

Ova Odluka stupa na snagu osmog dana od dana objave u Službenom vjesniku Varaždinske županije, a primjenjuje se od 01. siječnja 2022. godine.

**TOČKA 6.**

**Plan djelovanja grada Ivanca u području prirodnih nepogoda za 2022. godinu**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 13 nazočnih vijećnika glasalo „za“, te je jednoglasno donijeta

# ODLUKA

o donošenju Plana djelovanja Grada Ivanca u području prirodnih nepogoda za 2022. godinu

Članak 1.

Donosi se Plan djelovanja Grada Ivanca u području prirodnih nepogoda za 2022. godinu.

Sastavni dio ove Odluke čini i dokument Plan djelovanja Grada Ivanca u području prirodnih nepogoda za 2022. godinu, KLASA: 920-11/21-01/06, URBROJ: 2186/012-04/16-21/8 od 2021. godine.

Članak 2.

Dokument iz članka 1. stavka 2. ove Odluke se ne objavljuje u službenom glasilu, već se izvornik dokumenta čuva u nadležnom upravnom odjelu.

Članak 3.

Ova Odluka stupa na snagu osam dana od dana objave u Službenom vjesniku Varaždinske županije.

**TOČKA 7.**

**Izvješće o korištenju sredstava proračunske zalihe za mjesec siječanj – listopad 2021. godine**

Otvorena je rasprava.

Predsjednik konstatira da da je prijavu za raspravu po ovoj točki dnevnog reda podnio vijećnik Ljudvek Cikač.

Ljudvek Cikač: Naša diskusija od prošli put je imala pozitivnog odjeka, moram reči, na izvješće o korištenju sredstava proračunske zalihe. Zamolio bih vas i sugerirao, naravno znam da je to vaša autohtona odluka dodjela u ovom djelu. Nogometni klub Ivančica ima turnira za djecu, prije 15-20 dana smo razgovarali o tome pa s obzirom da smo imali jedan lijepi brend malonogometni turnir kojeg smo svi skupa izgubili, rekli su da će vam se obratiti, pitali su mene pa sam ih ja uputio na vas da se jave sa zamolbom. Vjerujem da znate da je to jako puno djece, nekoliko stotina djece, čini mi se da je prije dvije godine bilo i iz Austrije i Slovenije, ako se ne varam. Čisto jedna moja mala sugestija, ako ste u mogućnosti, nema tu još izvješća za ovaj mjesec, ne znam da li ste imali neke izdatke nakon ovoga, ako možete u ovom djelu pomoći, znam da je odluka autohtona vaša, razgovarali smo s ljudima i uputio sam ih na vas. Po meni osobno i po našem klubu HDZ-a bilo bi dobro da se to odobri. Sami ste i vi nekoliko puta napomenuli, radi se o djeci, ne radi se o nikakvim komercijalnim svrhama. Vjerujem da ste čitali da organiziraju tombolu, jedan naš kolega tu ih je i sponzorirao, dio tog turnira, vjerujem da je upravo to, programi koji se nisu prijavili, a nisu ga prijavili radi korone. Znam priču jer kad smo prije dva tjedna razgovarali. Slična priča je s Moto klubom Jal, koliko sam čuo da ste izašli u susret s moto mrazovima da će Grad pomoći, ako sam dobro čuo. To su moje dvije sugestije. Malo sam to gledao, mislim da smo tu na istoj liniji, ima tu puno sporta i rekreacije isto bi im dao to. Malo sam ljut jer me nekoliko dana ne bude doma, zato sam rekao da 10-tak dana materijala za sjednicu prije. Idemo u istočnu Slavoniju, jedan projekt koji radimo s Gradom Ivancem i Ministarstvom hrvatskih branitelja. Ako je moguće, znam da je puno posla, ali ako mogu materijali malo ranije. Ja sve čitam, pa zato molim.

Milorad Batinić: Zahtjev je došao, to nije moglo biti u ovom izvješću jer to je izvješće za protekli period, bit će u izvješću za prosinac ili možda za siječanj. Turnir se održava od 7. – 9. siječnja iduće godine. Kontaktirat ćemo, službe su zaprimile zahtjev, službama sam rekao da se kontaktira da se vidi kada su potrebna sredstva. Takve manifestacije svakako podržavamo, podržat ćemo i ovu manifestaciju iz razloga prvenstveno kao što se naveli radi se o djeci, radi se o školi nogometa, radi se o uzrastima. To pratimo kroz niz projekata, iako malo nisam zadovoljan s dinamikom izvršenja određenih aktivnosti, pogotovo što se tiče kontejnera, stadiona u Salinovcu, ali i to bi trebalo biti ove godine dovršeno vjerujem do 15., 16. da će biti i ti kontejneri. Sad je i zimski period pa djece neće niti biti vani. Imamo i u proračunu, ako se sjećate proračun sporta za određene manifestacije upravo za nepredviđene okolnosti, teško je neke stvari predvidjeti, pogotovo u sportu, ne znaš da li si se kvalificirao ili ne, malo je upravo iz tog razloga. Proračunska pričuva upravo postoji radi neplanirane i nepredvidive eventualne situacije. Pratimo, pratili smo i pratit ćemo.

Predsjednik konstatira da više nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 13 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o korištenju sredstava proračunske zalihe za mjesec siječanj – listopad 2021. godine.

**TOČKA 8.**

**Zaključak o utvrđivanju stava o osnovanom pravu građenja u svrhu sanacije odlagališta Jerovec**

Uvodno obrazloženje podnio je gradonačelnik Milorad Batinić: Hvala što ste podržali da se dopuni dnevni red s ovom točkom, to samo pokazuje koliko je važna, ne samo za nas nego prvenstveno za sve naše građane. Naime, na Međustranačkom vijeću smo i prethodnih sastanaka upravo govorili o ovoj tematici. Ono što se desilo zahtjevom Grada Varaždina, odnosno nalogom Inspekcije da se varaždinsko smeće, otpad dovozi na odlagalište u Jerovcu. Činjenica je da, ukratko ću, to je tema o kojom bih mogao predugo razgovarati da ne zamaram. Grad Varaždin je prijavio Inspekciji da komunalna tvrtke Ivkom ne želi primiti otpad. Komunalnu tvrtku Ivkom, direktora, nikoga u službi nikada nitko nije tražio da prihvati varaždinski otpad. Danas sam razgovarao s direktorom Ivkom-a kad smo znali da će ova tema biti dopunjena. Međutim, direktor Ivkoma je dobio prijavu i nalog da mora prihvatiti varaždinsko smeće. Temeljem čega? Ivkom se žalio drugostupanjskom tijelu, Grad nitko nije niti pitao kao vlasnika deponija, upravo što Ivkom ima aktom pravo građenja. To je ugovor o pravu građenja, važeći i zaključak Poglavarstva temeljem kojeg je 2008. godine sastavljen. Žalili smo se, Ministarstvo je odbilo žalbu kao neosnovnu, nakon toga je Inspekcija ponovno izdala nalog, nakon te žalbe što je bila odbijena, drugi dan je došlo pismo s prijedlogom ugovora, potpisano od gradonačelnika Grada Varaždina, gosp. Bosilja. Tekst pisma nismo stavljali u materijale, koji je dosta s jednom dozom arogancije i bahatosti, dajte nemojte se zezati, prihvatite otpad ili budete opet platili kaznu. Prijedlog ugovora je bio, mi smo naravno u maniri ljudi dobre čudi odgovorili na način da se moraju dogovoriti sami sa sobom jer dopis i ugovor su u neskladu jer u međuvremenu je donijet novi Zakon o gospodarenju otpadom, prije se zvao Zakon o održivom gospodarenju otpadom, a ovaj se sad zove Zakon o gospodarenju otpadom da se usklade. Išli smo na način da proceduru malo odužimo jer bili smo svjesni kad je drugi put od strane Ministarstva odbijeno kao da se ne nemamo tu što žaliti, da je rješenje izvršno, da moramo postupiti. Čak u svom obrazloženju Ministarstvo nisu uvažili niti odluku o dinamici zatvaranja odlagališta koja vrijedi za Republiku Hrvatsku, a donio ju je ministar. To je relevantno, to nije tako važno. Tada sam učinio jedan korak, u tom dopisu je gradonačelnik Bosilj naveo da poziva i na sastanak ukoliko nam nešto nije jasno iz ugovora, da dođem ja u Varaždin pa da on to meni objasni. Napravili smo odgovor na način neka se sami sa sobom dogovore, to parafraziram ovako malo sada, kako, na koji način su koncipirali, što je po novom, što je po starom zahtjevu, jer uljudno i pristojno je odgovoriti na dopis. Da bi uopće mogli odgovoriti prvo moraju definirati što hoće, naravno hoće da se otpad dovozi i to 10 tisuća tona do kraja 2022. godine u predloženom ugovoru, što svakako niti jedna tona, niti jedan kamion, niti jedna vrećica nije prihvatljiva, a kamoli 10 tisuća tona. Tada sam 1. prosinca uputio poziv gradonačelniku Grada Varaždina gosp. Nevenu Bosilju na radni sastanak u Ivanec. Pročitat ću da bude autentično da ne bilo krivih nekih tumačenja: „S obzirom na situaciju vezanu uz cjelokupnu tematiku odlaganja otpada na odlagalištu miješanog komunalnog otpada u Jerovcu i nužnost da Vas iz prve ruke upoznam i informiram o trenutačnom stanju te o drugim aspektima ove problematike za koje vjerujem da Vam nisu poznati, pozivam Vas i Vaše suradnike na radni sastanak na ovu temu. Predlažem da sastanak održimo u Gradskoj vijećnici Ivanec što prije, u terminu koji Vam odgovara. Ukoliko smatrate da je potrebno da sastanku prisustvuju predstavnici Varaždinke županije ili drugih mjerodavnih tijela ili institucija koje mogu dati konstruktivan doprinos rješavanju navedene tematike, svakako ne bih imao ništa protiv da se pridruže.“ On je potvrdio, sastanak je bio održan u utorak, prije dva dana. Koji je bio smisao? Iz njegovih izjava, iz svega toga skupa naprosto stekao sam dojam, ne samo ja nego i službe, da nije upoznat uopće s tematikom, s problemom, s kapacitetom, s mogućnošću nekog drugog osim 6 jedinica lokalne samouprave da tu odlažu. To je bila namjera, u dobroj vjeri na tragu one dobrodošlice. Tom sastanku je od strane Grada Ivanca prisustvovao zamjenik Marko Friščić, pročelnik Rožman i pročelnica Risek. Zašto ona? Iz razloga da se napravi jedan zapisnik da vidimo tko je što o čemu govorio, da ne bi bilo poslije Batinić je taj, s njihove interpretacije bila Batinić je taj koji huška ljude, ljudi bi prihvatili, nekakva kriva poruka, to je Batinićeva samovolja i nešto slično. Naravno, sastanak nije završio u nekom razumijevanju, oni su došli, došla je odvjetnica koja zastupa Grad Varaždin, došao je direktor Čistoće i gradonačelnik Bosilj. Cilj mi je bio razgovarati s kolegom gradonačelnikom kao što i priliči, međutim on je bio u drugom planu, glavnu riječ je vodila odvjetnica, tako da na trenutak sam ga htio pitati, suzdržao sam se jer bi bila provokacija, da li je ona gradonačelnica ili si ti. Očito to kod njih tako funkcionira. Cilj je bio da mu se prezentira, da to odlagalište još datira iz 80., 70.-ih godina prošlog stoljeća, da je 2005., možda i prije 2004., na dalje krenulo se s inicijativom za sanaciju jer je bilo neprimjereno odlagalište. 2007. smo krenuli, iz ovih materijala koje smo vam dostavili sve je vidljivo, nastojali smo posložiti one materijale koji su relevantni i da mu se da do znanja što piše u svim tim dokumentima, što je potvrđeno aktom o pravu građenja, a temelj je zaključak Poglavarstva tada, danas je analogija tog Gradskog vijeća, zato to je ta tema, tko odlaže na to odlagalište, znači 6 jedinica lokalne samouprave i nitko više. Lokacijska dozvola, građevinska dozvola, studija utjecaja na okoliš, svi dokumenti govore o količinama, i tada je bila procjena 40 tisuća stanovnika ovoga područja, oni imaju pravo odlagati otpad na odlagalište Jerovec. Građevinska dozvola, izvedbeni projekt, plan sanacije sa nastavkom odlaganja do izgradnje centra za gospodarenje otpadom Piškornica. To je cilj. Naravno, oni praktički nisu ni slušali o čemu se radi. Možda bi bilo dobro da čujete njihova razmišljanja koja su mene u jednom trenutku sam htio prekinuti sastanak i da zamolim ovu pravnicu da izađe van jer neke stvari nisu primjerene toj razini komunikacije. Oni su došli s namjerom sada da ipak ne bi 10 tisuća, ali 1500 ili 3000 tona ako može, nisu odustajali. Došli su s novim sporazum, ugovorom i direktor Čistoće da se to odmah sve to potpiše i da oni mogu sutra krenuti s kamionima u Jerovec. Ono što je još također, što me posebno frapiralo, to je izjava odvjetnice da je u međuvremenu kako smo se mi žalili na rješenje Inspektorata od Ministarstva gospodarstva je Grad Varaždin zatražio povećanje kapaciteta odlagališta u Jerovcu, a čime bi se omogućio prihvat i dovoženje varaždinskog otpada uz konstataciju da je Ministarstvo napisalo da postoji mogućnost otvaranja još jedne kazete koju su zatražili. Grad Ivanec je vlasnik zemljišta, koji je dao pravo građenja Ivkomu za sanaciju i nastavak odlaganja za ovih 6 jedinica lokalne samouprave i maksimalno do 5 tisuća tona. Rekao sam, gospođo oprostite, ja ne znam od kud vam pravo da vi u ime nekoga tražite, vi niste vlasnik toga, od kud vam pravo da se to traži, ja to ne znam. Na Međustranačkom vijeću sam uputio apel prema jednoj i drugoj političkoj opciji, tu se radi o HDZ-u, tu se radi o SDP-u, da razgovarajujer očito je to politički problem, nema nikakve osnove, nikakav zakon ne može prekršiti ili protivan biti ono što je donijeto 2004., 2005., 2007., 200,. godine. Da li se radi o nekoj vrsti političkog pritiska ili ne znam o čemu. Inače kako je sve krenulo kad je bilo ona makljaža u Biškupcu, kad je bila inspekcija, previše količine itd., nakon toga su saborski zastupnik, jedan i drugi načelnik susjedne općine otpeljali gradonačelnika Bosilja u Ministarstvo, ako ste pratili u vijestima tada je bila izjava ministra Čorića da će neposlušni načelnici biti penalizirani, i evo to se dešava. Licitirali su, ne više s 10 tisuća nego sam 1500 tona, pa dajte makar jedan kamion, to bi onda nama onda otvorilo nekakve perspektive u razgovorima gdje sad voze otpad. Onda sam rekao po ne znam koji puta na tom sastanku, ljudi to su činjenice, ono što je najvažnije od svega postoji dogovor s građanima Jerovca Donjeg i Jerovca Gornjeg da će se odlagalište sanirati, dogovor je bio i s njihove strane i pristanak da se ide na nastavak odlaganja do izgradnje centra za gospodarenje otpadom. To je temelj svega. Odluka ministra o dinamici zatvaranja upravo govori na tragu toga, do otvaranja centra će se odlagati. Svi dokumenti govore na tragu toga. I sada, ovo da su oni predložili novu kazetu i da se još varaždinsko smeće zbrine, možda još čak i bale. Mene nitko na taj sastanak nije zvao. To je bila jedina informacija koju sada prenosim vama, spoznaja o tome. Onda je bio također još jedan nemoralan prijedlog, potpuno nemoralan, jer smo rekli da ne, da ne dolazi u obzir ne kamion, nego vrećica smeća ne dolazi u obzir pokušajte shvatiti, to je bio moj cilj sastanak, apel, gradonačelniče povucite prijavu po inspekciji. To je jedini način da se ova šarada zaustavi, ali ne, mi štitimo interese svojih građana, da, rekao sam na uštrb građana grada Ivanca. Zatim je još bilo rečeno od strane odvjetnice da dobro znaju da to ljudima ne paše, ali idemo se dogovoriti pa neka Ivkom-ovi kamioni i kamioni iz Čistoće dođu negdje pa ćemo pretovariti otpad u Ivkom-ove kamione pa će oni dovoziti to smeće. Ljudi s kim mi imamo posla, s kim? Inače nisam, ne bih htio da ovo shvatite kao tužibaba, ali dužan sam izvijestiti apsolutno, ne ustručavam se uopće, sve građane grada Ivanca s kim imamo posla, a prvenstveno vas kao vijećnike. Na kraju rekao sam još jedanput povucite, mi smo pokrenuli upravni spor, tražili smo od upravnog suda obustavu izvršenja dovoza i nemojte uznemiravati građane, dosta ste ih uznemiravali od šestog mjeseca građane grada Ivanca, prestanite s tim, na to nemate pravo, povucite prijavu, i praktički to se sve zaustavilo. Odgovor je bio negativan. Mi idemo na pravnu bitku, upravni spor, vidjet ćemo, nadam se ima nekih naznaka da će me konačno primiti u Ministarstvu. Od 9. mjeseca zovem državnog tajnika, zovem direktno ministra, ali nema odgovora. Iako, danas sam dobio jedan obećavajući poziv od niže rangiranog da postoji vjerojatnost nekakvog dogovora i sastanka. Ovo što je pred nama, znači Poglavarstvo je 2008. godine donijelo zaključak, tada je to bilo u nadležnosti Poglavarstva o osnivanju prava građenja na nekretnini za sanaciji za nastavak odlaganja. U prilogu ste dobili ugovor o osnivanju građenja da vidite o čemu se radi. Danas je na dnevnom redu uz svu priloženu dokumentaciju koju ste mogli iščitati iz svih raspoloživih dokumenata da se radi o odlagalištu na kojem imaju pravo odlagati od temeljnim dokumenata 6 jedinica lokalne samouprave i količina otpada s tih 6 jedinica lokalne samouprave da li je to 5 ili 3 kubika jer nigdje ni u jednom dokumentu ne govori se o tome da je moguć dovoz otpad od nekud drugdje. Znači, da ovo Gradsko vijeće upravo iako nemamo to u Poslovniku, postoji to u Saborskom poslovniku vjerodostojno tumačenje određenog dokumenta, upravo da Gradsko vijeće pojasni detaljnije i da bude razumljivije građanima da se pojača i da se na neki način pomogne direktoru Ivkom-a koji doduše još nije bio pozvan sucu za prekršaje za 25 tisuća kuna, u međuvremenu je dobio kaznu od 100 tisuća kuna kao odgovornu osobu koja nije htjela preuzeti otpad, a nitko ga nije pitao da doveze taj otpad. Samo govorim o rješenju Inspekcije kakvo je, kako je kvalificirano, ja se nadam da neće morati platiti, a ni kriv, ni dužan. Zašto mene nije došao tužiti? Grad je vlasnik, iako Ivkom ima pravo građenja. Znači, da pokaže inspektoru da vidi, inspektore izvolite, iako je to inspektor da je htio mogao iščitati iz svih ovih dokumenata, a ovo sada pojačavamo i tumačimo da se može iščitati, svatko tko želi, tko ima namjeru, tko je dobronamjeran, tko želi čitati ove dokumente.

Predsjednik konstatira da se za repliku javio vijećnik Mihael Slunjski.

Mihael Slunjski: Nije rasprava, nego je replika samo, pošto smo se prije očitovali, i SDP je jasno protiv dovoza varaždinskog smeća u Jerovec. Međutim, gradonačelniče meni je fascinantno kako Ministarstvo može donositi kontradiktorne odluke. Naime, kada je započeo cijeli problem sa smećem gradonačelnik Bosilj, koliko sam informiran, se obratio Ministarstvu kamo voziti smeće i Ministarstvo je naložilo da se vozi u Jerovec, suprotno svim odlukama koje su prije i dokumentima koje su sklapali sa samim Gradom Ivancem pa me zanima kako je moguće da jedno Ministarstvo u jednom uredu donosi jedne odluke, a u drugom ih onda krši.

Milorad Batinić: Ne znam, nemam te informacije što je tko kome rekao u Ministarstvu. Bio sam u Ministarstvu na jednom sastanku kod državnog tajnika kada sam upravo obrazlagao ovo kada je bio prvi inspekcijski nadzor i rješenje i tada sam dobio odgovor u Ministarstvu koje je nadležno, ne koje je nadležno ujedno je po logici i nadležno inspekcije zaštite okoliša da to nije u nadležnosti inspektorata, tumačenje kuda otpad ide nije u nadležnosti inspektorata nego je u nadležnosti ministra koji je donio odluku o zatvaranju. Pobijanje drugog rješenja gdje smo se također žalili, odnosno Ivkom se žalio, naravno uz suradnju s Gradom, na tu odluku da u odluci ne stoji tada nije odgovarao niti ministarstvo niti državni tajnik nego više rangirani voditelj sektora pravnih poslova, to je valjda tako. Rekao je da moramo postupiti po nalogu inspekcije. Ne želim ulaziti tko je što, naravno da nije, ukoliko je Ministarstvo naložilo gradonačelniku Grada Varaždina da neka tu vozi, to ja ne znam, znam samo ono što sam mogao iščitati iz medija, a svi ste mogli vidjeti tko je išao u Zagreb u večernjim satima, što je izjavio ministar i što je drugi dan došla inspekcija. Gradonačelnik Bosilj je izrekom rekao da smo mi tužili Grad Ivanec, odnosno Ivkom. Ne želim sada tu spletkariti, međutim odgovornost ako dižemo na političku razinu, odgovornost je i jedne i druge politike opcije, a ne vas, ne nas. Vi ste svi izrazili svoj stav, ali ako su politike i jedne i druge opcije na višim razinama takve, onda imamo mi generalno, a pogotovo svi skupa imamo jedan veliki problem. Nije mi bila namjera nikog prozivat, uvijek mi je namjera informirati, prvenstveno gradske vijećnike, da li putem Međustranačkog vijeća, da li ovom prilikom, a prvenstveno građane Grada Ivanca, građani Jerovca to zaslužuju, to moraju znati tko im što sprema iza leđa bez da ih pita. Tu se radi prvenstveno o pitanju socijalne inteligencije, osnovne emocije, empatije prema građanima, moji građani vrijede, ali tvoji ne vrijeme baš me briga. Nisam ti ja donio otpad u Varaždin, o tome se radi.

Predsjednik konstatira da su se za repliku javili vijećnici Zdenko Đuras i Ljudvek Cikač.

Zdenko Đuras: Moram reagirati na tu repliku, prije svega HDZ Grada Ivanca prvi se očitovao da je protiv smeća u Ivancu, a bit svega je da gradonačelnik Grada Varaždina mislim da se kako i sam gradonačelnik naš veli, prvi put dogodilo da je neki grad tužio inspekciji, mislim da je to bit svega. Moramo biti realni, kolega je iz vaše političke opcije.

Ljudvek Cikač: Bit ću kratak, u svakom slučaju podržat ću gradonačelnika u svemu što je rekao i zahvaljujem što nas je upoznao s nekim stvarima koje do sada nismo znali. Jako je lijepo rekao krivnja jednih i drugih. Ono što nam sad tu nam najmanje treba je politiziranje. Tko je kriv više, tko je kriv manje, potpuno je nebitno što se tiče priče ovdje oko nas. Postoje institucije, gradonačelnik nas je upoznao da ide upravni spor ako sam dobro razumio i sad amputiranje po političkoj liniji mladog gospodina Slunjskog gdje on praktički pokušava abolirati gradonačelnika Varaždina koje je objektivno zakuhao tu priču, mislim da nam to ne treba, apsolutno nam to ne treba. U ovom momentu nam treba jedinstvo, trebamo biti svi skupa i prije svega gledati tu naše lokalne interese. Ono što je najbitnije, lokalne interese, zastupati interese građana Jerovca. Vjerujem da su vam se javili i mještani Horvatskog, siguran sam jer su pričali i s nama, i Dubravec, oni su isto tamo blizu. Ako kažu nama, sigurno kažu i vama. Ponavljam u ovoj replici, zaista nije dobro da ovo spuštamo ili dižemo na političku razinu, na onaj nivo gdje to ne treba biti, a da se mi tu u Ivancu prepucavamo, to mislim da nema potrebe, moramo biti jedinstveni svi skupa, kao što je naš predsjednik kluba i stranke rekao mi smo prvi protiv dovoza smeća i protiv toga ćemo biti uvijek i definitivno u tom dijelu gradonačelniče, zamjenik i sve službe koje radite na tome, imate našu potporu. Nemojmo politizirati tamo gdje to zaista nema potrebe. To nas neće odvući nigdje.

Predsjednik konstatira da se za povredu Poslovnika javio vijećnik Mihael Slunjski.

Mihael Slunjski: Iskoristit ću ovo pa makar dobio opomenu, samo da odgovorim. Ne branim niti gradonačelnika Bosilja niti napadam konkretno samo Ministarstvo. Moje je pitanje samo bilo kako je moguće donositi kontradiktorne odluke. Jednako tako, osuđujem i prijavu Grada Varaždina makar Grad Ivanec ima sve adute na svojoj strani. Dakle, SDP je strogo protiv dovoza smeća, ne branim tu gradonačelnika Bosilja, on i te kako ima svoje prste u tome, ali Ministarstvo je to trebalo spriječiti. Krivi su i jedni i drugi jer ne poštuje odluke koje je samo Ministarstvo jednako tako donosilo.

Predsjednik Vijeća upućuje opomenu vijećniku Mihaelu Slunjskog zbog zloupotrebe povrede Poslovnika.

Milorad Batinić: Kao što sam i uvodno rekao imao sam obvezu i smatram to odgovornim da vas kompletno izvijestim o tome. Nije mi bila namjera nikoga posebno niti vrijeđati niti isticati niti nešto. Međutim, neke stvari, ako ti ideš prema nekome u dobroj vjeri jer vidiš da se očito ne snalazi u prostoru, ne barata materijom, ili je, kao što se sada potvrdilo, brifiran od potpuno krive osobe, koja još manje ima empatije prema nekim stvarima i koja isključivo ima zacrtanu fikciju, svoj cilj što mora napraviti. To je bio smisao sastanka, čovječe da ti objasnim o čemu se radi, otvoreno, nisam htio jedan na jedan, to nikad nije dobro, uvijek moraš imati više osoba uz sebe, da ne bi poslije bila jedna riječ protiv druge, to sam naučio ne samo u politici nego i u privatnom životu. Upravo na način, povuci prijavu. Nemoj uznemiravati građane i previše su uznemireni. Od ljeta kad sam bio i na godišnjem odmoru to malo dana, imao sam kontakt s ljudima u mjesnom odboru i tada se bilo krenulo, još nešto se pokušavalo, rekao sam ljudi smirite se, pitali su kada idemo dizati barikade. Rekao sam ne idemo, iscrpit ćemo sva pravna sredstva, sve do kraja, a onda ako će trebati ja ću biti zajedno s vama. Ono što sam jučer rekao i na Međustranačkom vijeću reči ću i sada na jednom zboru građana, ne sjećam da sam vidio nekog od vas, niste bili u prilici, niste ni žitelji Jerovca, bilo je nekoliko tih zborova građana gdje su se ljudi s punim pravom bunili i protiv pjeskare i protiv otpada. Naravno da su sve njihove oštrice uperene u onoga za koga smatraju da može riješiti njihov problem, a to je izvršna vlast, to je gradonačelnik. Rekao sam ljudi nisam vam ja dopeljao to smeće, ali ću zatvoriti to odlagalište. Ono što sam rekao na Međustranačkom to neka vam prenesu kolege.

Predsjednik konstatira da više nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 13 nazočnih vijećnika glasalo „za“, te je jednoglasno donijet

**Z A K L J U Č A K**

1. Utvrđuje se da je Grad Ivanec Zaključkom Gradskog poglavarstva Grada Ivanca, KLASA: 601-01/08-01/6, URBROJ: 2186/012-08-2, od 26. rujna 2008. godine, osnovao pravo građenja u korist Ivkom-a d.d. Ivanec, o čemu je između istih stranaka zaključen i Ugovor o osnivanju prava građenja na zemljištu, KLASA: 943-01/08-01/36, URBROJ: 2186/012-08-2, od 13. listopada 2008. godine.

Pravo građenja osnovano je na nekretnini u vlasništvu Grada Ivanca, kčbr. 1133/6 k.o. Jerovec, upisana u Zk. Ul. 3486, u svrhu sanacije odlagališta s nastavkom odlaganja i planom zatvaranja na lokaciji „Jerovec“, sukladno pravomoćnoj Građevinskoj dozvoli i priloženoj tehničkoj dokumentaciji, kao sastavnim dijelom građevinske dozvole, KLASA: UP/I-361-03/07-01/60, URBROJ: 2186-08-02/2-07-08 od 31.12.2007. godine, Lokacijskoj dozvoli KLASA: UP/I-350-05/07-01/52, URBROJ: 2186-08-02-07-02 od 23.3.2007. godine, te Izvedbenom projektu :Sanacija odlagališta s nastavkom odlaganja i planom zatvaranja na lokaciji „Jerovec“ izrađenom po IPZ Uniprojekt TERRA d.o.o., Babonićeva 32, Zagreb, od travnja 2008.

1. Utvrđuje se:

* da je u glavnom projektu, koji je sastavni dio građevinske dozvole KLASA: UP/I-361-03/07-01/60, URBROJ: 2186-08-02/2-07-08 od 31.12.2007. godine, u Mapi 1 - Tehnološki projekt navedeno da predmetni projekt predstavlja glavni projekt I. etape sanacije odlagališta s nastavkom odlaganja i planom zatvaranja na lokaciji „Jerovec“, a da predmetni zahvat služi za odlaganje komunalnog otpada područja gradova Ivanec i Lepoglava, te općina Bednja, Donja Voća, Klenovnik i Maruševec.
* da je u idejnom projektu, koji je sastavni dio lokacijske dozvole KLASA: UP/I-350-05/07-01/52, URBROJ: 2186-08-02-07-02 od 23.3.2007. godine, jednako tako navedeno da se na odlagalište Jerovec dovozi otpad s područja gradova Ivanec i Lepoglava, i općina Bednja, Donja Voća, Klenovnik i Maruševec, da se osnovni ulazni podaci postupanja s komunalnim otpadom odnose isključivo na područje navedenih jedinica lokalne samouprave te da je procjena potrebnih objekata na odlagalištu utvrđena na način da zadovolji potrebe gradova i općina koji su obuhvaćeni uslugom poduzeća Ivkom d.d. sve do ostvarivanja cjelovitog rješenja zbrinjavanja otpada.
* Utvrđuje se da je na temelju istih podataka i za područje istih jedinica lokalne samouprave, izrađena i Studija ciljanog sadržaja o utjecaju na okoliš „Jerovec“ – Ivanec, na temelju koje je Ministarstvo zaštite okoliša, prostornog uređenja i graditeljstva, Rješenjem KLASA: UP/I-351-03/06-02/00048, URBROJ: 531-08-3-1-HK/KP-06-11, od 5. srpnja 2006. godine, namjeravani zahvat – Sanacija, nastavak odlaganja i zatvaranje odlagališta komunalnog otpada „Jerovec“ – Grad Ivanec, ocijenilo prihvatljivim za okoliš uz primjenu mjera zaštite okoliša i programa praćenja stanja okoliša utvrđenih navedenim Rješenjem.
* Utvrđuje se da je Izvedbenim projektom navedeno da predmetni zahvat služi za odlaganje komunalnog otpada s područja gradova Ivanec i Lepoglava te općina Bednja, Donja Voća, Klenovnik i Maruševec, a što je navedeno na više mjesta u samom projektu.

1. Zbog utvrđenja i činjenica navedenih u točki II. ovog Zaključka, Gradsko vijeće Grada Ivanca zauzima stav da je pravo građenja osnovano Zaključkom Gradskog poglavarstva KLASA: 601-01/08-01/6, URBROJ: 2186/012-08-2, od 26. rujna 2008. godine, i Ugovorom o osnivanju prava građenja na zemljištu, KLASA: 943-01/08-01/36, URBROJ: 2186/012-08-2, od 13. listopada 2008. godine, osnovano u svrhu sanacije odlagališta „Jerovec“ s nastavkom odlaganja otpada jedino i isključivo s područja gradova Ivanec i Lepoglava te općina Bednja, Donja Voća, Klenovnik i Maruševec, te bi prihvaćanje i odlaganje otpada od strane Ivkom-a d.d. Ivanec, s područja bilo koje druge jedinice lokalne samouprave, predstavljalo prekoračenje svrhe i obima prava građenja i kršenje ugovornih odredbi.

Sve točke dnevnog reda su obrađene pa predsjednik zaključuje rad sjednice.

Dovršeno u 19,48 sati.

ZAPISNIK IZRADILA: PREDSJEDNIK GRADSKOG

Snježana Canjuga VIJEĆA GRADA IVANCA:

Dalibor Patekar